Поштовани ученици 7. разреда,

надам се да пратите часове на ТВ-у, а данас ћемо поновити ДРУШТВЕНО-ЕКОНОМСКЕ ОДЛИКЕ АУСТРАЛИЈЕ и ОКЕАНИЈЕ

Откриће и насељавање Аустралије

Пре доласка Европљана, Аустралију су насељавали Абориџини, а процењује се да их је било око 300.000. Сматра се да Абориџини насељавају Аустралију дуже од 40.000 година и да су пореклом из Југоисточне Азије. Данас су Абориџини најбројнији на периферијама великих градова и у резерватима, посебно на северу континента (Арнхемова земља), и има их око 600.000.

Мада је откривена још у XVI в., Аустралија је дуго била неиспитана. Аустралију су опловили холандски морепловац Тасман у XVII и енглески – Џејмс Кук у XVIII в, који је прогласио Аустралију британским поседом. Већ крајем 18. века почела је британска колонизација Аустралије, и то досељавањем неколико стотина кажњеника.

Дуго времена Аустралија је била енглеска колонија, а затим је постала њен доминион. Данас, Аустралија представља самосталну државу под називом Аустралијски Савез. Чине је шест држава: Нови Јужни Велс, Квинсленд, Викторија, Јужна Аустралија, Западна Аустралија и Тасманија, и две територије: Северна територија и Територија главног града Канбере. Аустралија има 24 мил. ст., и најслабије је насељен континент. Велику густину насељености имају југоисточна и југозападна обала Аустралије, док је унутрашњост слабо насељена или је у потпуности ненасељена. Највећи градови Аустралије су: Сиднеј, Мелбурн, Бризбејн, Перт и Аделејд, а главни град је Канбера.

Привреда Аустралије

Аустралија је једна од привредно најразвијенијих држава света. Интензивна пољопривреда и велико рудно богатство омогућили су развој готово свих грана индустрије. Дуго су главне привредне делатности Аустралије биле сточарство и рударство, док су данас најважније услужне делатности: туризам, саобраћај и трговина, у којима је запослено преко 70 % становништва. Најстарија и најважнија грана пољопривреде је сточарство. По броју оваца, Аустралија је на другом месту у свету. Гаје се мерино овце, чија је вуна основ за развој текстилне индустрије. Осим овчарства, у влажнијим областима заступљено је важно и говедарство. Иако је обрадиво само 6% површине, земљорадња у Аустралији има велики значај захваљујући модерним системима за наводњавање и савременој механизацији. По извозу пшенице Аустралија заузима пето место у свету. На тропском влажном североистоку гаји се шећерна трска, а на југозападу и југоистоку винова лоза. У сушним областима које се наводњавају гаје се памук, дуван, поврће и воће.

Рударство је значајна привредна грана захваљујући великом рудном богатству. Аустралија је један од највећих светских извозника каменог угља. Такође, има и велике резерве руде гвожђа, обојених метала, бакра, урана, злата, сребра и дијаманата. Добру енергетску основу за развој индустрије, поред каменог угља, пружају и велика налазишта нафте и природног гаса, у централној Аустралији. Индустрија Аустралије почела је да се развија тек после Другог светског рата. Данас, најважније гране индустрије су црна и обојена металургија и прехрамбена индустрија. Велики индустријски центри настали су око великих градова као што су Сиднеј и Мелбурн.

Последњих година туризам постаје водећа привредна грана. Најпосећенији је најстарији аустралијски град Сиднеј, као и бројни национални паркови и природне лепоте: Улуру, Велики корални гребен итд.

Нови Зеланд – је острвска држава у југозападном делу Тихог океана. Захвата два већа острва – Северно и Јужно и нека мања острва. Има 4,6 мил.ст., који су већином досељеници из Европе. Староседеоци Новог Зеланда су Маори који чине 15 % становништва. Две трећине становништва живи на Северном острву, на коме се налази и главни град Велингтон. Највећи градови су Окланд и Крајтчерч.

Нови Зеланд се налази у склопу Ватреног појаса Пацифика, па су земљотреси и вулканизам уобичајене појаве. Северно острво има топлију климу. Јужним острвима се протеже венац Јужних Алпа са двадесетак врхова висине од преко 3000 m, те бројним ледницима и фјордовима.

Нови Зеланд је, за разлику од већине држава у Океанији, развијена пољопривредно-индустријска држава. У светском је врху по броју оваца и производњи млека и маслаца.

Највећи број малих држава у Океанији има неразвијену привреду и зависе од економске помоћи САД-а. На неким острвима и групама острва развијен је туризам (Хавајска острва, Фиџи, Француска Полинезија).

Питања за вежбање:

1. Староседеоци Аустралије?
2. Главни и највећи градови Аустралије?
3. Зашто је Аустралија континент са најмањом густином насељености?
4. Привреда Аустралије?
5. Староседеоци Новог Зеланда?
6. Главни и највећи градови Новог Зеланда?
7. Зашто на Новом Зеланду често има земљотреса и вулканизма?

Поздрав од наставнице географије